Aankondiging oor ramptoestand verwag | Maroela Media
Solidariteit sal Donderdagmiddag 'n aankondiging oor die nasionale ramptoestand maak. Die vakbond sê daar het "deurslaggewende verwikkelinge" plaasgevind as deel van sy saak oor die beëindiging van die ramptoestand.
Die aankondiging word omstreeks 15:30 verwag.
Nkosazana Dlamini-Zuma, minister van samewerkende regering en tradisionele sake, het vroeër die week gesê die ramptoestand kan moontlik so gou as 5 April opgeskort word. Solidariteit se saak word op dieselfde dag in die Pretoriase hooggeregshof aangehoor.
Die vakbond sê die regering het in die verlede al telkemale soortgelyke beloftes gemaak én gebreek. "Daarom kan Suid-Afrikaners nie meer op die regering se woord staatmaak nie," sê dr. Dirk Hermann, bestuurshoof van Solidariteit.
Hy wys daarop dat die ramptoestand aanvanklik in Februarie opgehef sou word voordat die regering besluit het om dit te verleng. "Pres. Ramaphosa het aangekondig dat die ramptoestand eers opgehef kan word nadat geleentheid vir kommentaar op nuwe gesondheidsregulasies op 16 April gesluit het. Nou word daardie kommentare afgejaag en minister Dlamini-Zuma kondig aan dat die opheffing van die ramptoestand versnel gaan word.
"Die feit is dat die redes vir die ramptoestand nie meer bestaan nie, dat dit onregmatig is, dat dit te veel potensiële mag aan die regering gee, dat dit steeds onsekerheid skep en 'n onnatuurlike regeringsvorm is," sê Hermann.
"Suid-Afrika wil nie meer sit en wag op 'n sogenaamde familievergadering om die jongste bevele van 'n bevelsraad aan te hoor nie. Ons wil sekerheid oor ons toekoms hê. Ons het lank genoeg gewag en ons is klaar met leë beloftes."
Volgens Hermann is "daadwerklike, konkrete verandering" egter op pad.
In die nuus Nkosazana Dlamini-Zuma Solidariteit
Hoogtyd dat die magsbehepte klomp ANC narre van hulle troontjie afgestoot word. Dis hoogtyd dat onsself weer beheer oor ons lewens terugneem en nie sit en wag vir 'n magsbehepte regering om dit "aan ons terug te gee" nie.
Bring 'n einde aan hierdie ramp en doen dit nou! Bring al die pseudo-wetenskaplikes en hul mediavennote wat die ellende aangedryf het voor die hof en maak die sweer skoon. Hierdie hele bedrogspul moes nooit gebeur het nie.
Presies net so. Sterkte met die saak!!
Gaan NDZ dan sonder werk sit?
Solank die "bevelsraad" (in klein letters geskryf vir 'n rede…) net nie ons maskers met kopdoeke probeer vervang nie, ons land is klaar 'n sirkus ons het nie nog een nodig nie.